Kak móže to być, zo šwedska politika w Němskej brunicowym jamam zadźěwa, kotrež stej krajnej knježerstwje Braniborskeje a Sakskeje wobzamkłoj? Šwedski koncern Vattenfall ma prawnisce dowolnosć za wudobywanje brunicy, ale nic winowatosć, to tež činić.
Čehodla reaguja nětk politisce zamołwići našeho regiona tak bjezradnje abo rozhorjenje, kaž tuchwilu we medijach abo w Knize wobličow – hlej wótru reakciju Piwarza na Piwarca? Dokelž su woni jednostronsce z tym ličili, zo póńdźe na kóždy pad z brunicu dale, pak Šwedska to čini pak wona jamy druhim předa.
Je skónčenje wudobywanja brunicy na tutym administratiwnym puću noweho šwedskeho knježerstwa docyła prawdźepodobne? To je prašenje płaćizny, kotruž je zdźěłany skandinawiski lud zwólniwy, za škit klimy na swěće a krajiny/kultury we Łužicy zapłaćić. Najekstremniša warianta: Vattenfall dyrbi šwedskeje politiki dla bagry stejo wostajić, ale wot němskeje politiki dowolnosć za druhe wužiwanje płoninow njedóstanje. To je šwedskim dawkipłaćerjam najdróši scenarij.
Što budźe z dźěłowymi městnami w brunicowej industriji? Za kóždeho dźěłaćerja w zwisku z jamu Wochozy II dyrbi so jedyn druhi čłowjek swojeho domu wzdać. Bjez strukturneje změny tak a tak žanoho dołhodobneho přichoda socialnje a ekologisce znjesliweho hospodarstwa z dobrymi a zdobom zmysłapołnymi dźěłowymi městnami njebudźe. Doba zahubneje industrijneje monostruktury so nachila.
Kak nětk dale póńdźe? Najbóle strukturnokonserwatiwne dźěłarnistwo IG BCE budźe masiwnje politisce mobilizować a spytać, na socialdemokratow w šwedskim knježerstwje ćišć wukonjeć. Tohodla dyrbimy zhromadnje ze wšěmi móžnymi partnerami dale a ofensiwnišo ze zjawnymi akcijemi w Němskej a Šwedskej, z manifestacijemi, listami, wustupami w medijach a inteligentnym protestom tónle wčera wozjewjeny přewrót škitać a podpěrować.
Zaměr je klasiski kompromis: žane wjeski hižo njewoprować, šmórnjenje wotkryća jamow Wochozy II a Wjelcej juh II. Ale wuběženje wobstejacych jamow w běhu dwaceći plus x lět, z energijowopolitiskich přičin a dźěławych w brunicowej industriji dla, kotřiž trjebaja nětk dźěło a pozdźišo nowu perspektiwu.
A štóž je dźensa w starobje 40+, móže potom hač k wuměnkej hórnik wostać, štož je wulki priwileg pod dźensnišimi wuměnjenjemi. Štó hewak ma běrtlk lětstotk dołho samsne dźěłowe městno scomter dobrej mzdu atd. zaručene? Zo pak tuchwilu ani wjes z tradiju pjeć stow lět prawo na eksistencu nima, je njeakceptabelna diskriminacija, kotruž mamy ze šwedskej pomocu wotwobarać.
szl_Latn ces_Latn szl_Latn szl_Latn szl_Latn szl_Latn ces_Latn